กระทรวงแรงงาน เชิดชู 32 หญิงแกร่งทำงานฝ่าฟันวิกฤตในยุคโควิด-19 เนื่องในวันสตรีสากล ประจำปี 2564
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยก่อนเป็นประธานเปิดงานวันสตรีสากลและมอบโล่รางวัลสตรีทำงานดีเด่น ประจำปี 2564 ณ โรงแรมมิราเคิล แกรนด์ คอนเวนชั่น กรุงเทพมหานคร ว่า องค์การสหประชาชาติกำหนดให้วันที่ 8 มีนาคมของทุกปีเป็นวันสตรีสากส ซึ่งกระทรวงแรงงานให้ความสำคัญต่อการคุ้มครองและพัฒนาคุณภาพชีวิตแรงงานสตรีมาโดยตลอด โดยกำหนดการคุ้มครองสิทธิของแรงงานสตรีไว้เป็นการเฉพาะในพระราชบัญญัติคุ้มครองแรงงาน พ.ศ.2541 และส่งเสริมการจัดสวัสดิการนอกเหนือกฎหมาย ซึ่งในวันสตรีสากลของทุกปี ได้คัดเลือกสตรีที่มีคุณสมบัติเหมาะสม เป็นผู้ที่มุ่งมั่นทำงานจนประสบความสำเร็จในอาชีพ โดยเฉพาะในช่วงที่ประเทศอยู่ในภาวะวิกฤตโควิด-19 ซึ่งในปีนี้มีสตรีเสนอผลงานเข้ารับการพิจารณา จำนวน 261 คน และได้รับการคัดเลือกรับโล่รางวัล จำนวน 32 คน จาก 8 ประเภทรางวัล เพื่อชูเกียรติสตรีทำงานซึ่งประพฤติปฏิบัติตนเป็นแบบอย่างที่ดี สร้างขวัญกำลังใจและเป็นกำลังสำคัญต่อการสร้างสรรค์สังคมที่ดีทั้งในระดับครอบครัวไปจนถึงระดับชาติทั้งนี้ เชื่อว่าสถานประกอบการมีมุมมองการจ้างงานแรงงานสตรีที่เพิ่มมากขึ้น โดยเฉพาะการจ้างงานในธุรกิจท่องเที่ยวและอุตสาหกรรมผลิตสิ่งทอที่มีการจ้างงานแรงงานสตรีทำงานมากกว่าแรงงานบุรุษ แต่งานบางประเภท เช่น อุตสาหกรรมผลิตรถยนต์ที่มีการจ้างงานแรงงานบุรุษมากกว่า แต่ในภาพรวมการจ้างงานแรงงานสตรีมีจำนวนมากกว่าแรงงานบุรุษ ในส่วนการส่งเสริมสิทธิประโยชน์แรงงานสตรี เมื่อช่วงต้นปีนี้ กระทรวงแรงงานได้เพิ่มสิทธิประโยชน์ค่าคลอดบุตรจากเดิม 13,000 บาท เพิ่มเป็น 15,000 บาท และเพิ่มเงินสงเคาะห์บุตรอายุไม่เกิน 6 ปีบริบูรณ์ จากเดิม 600 บาทต่อเดือน เพิ่มเป็น 800 บาทต่อเดือนนายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวต่อว่า สำหรับการจัดงานวันสตรีสากล ประจำปี 2564 จัดขึ้นภายใต้แนวคิด "แรงงานสตรี รวมพลังฝาวิกฤต ขับเคลื่อน เศรษฐกิจไทยให้ยั่งยืน" ซึ่งในปีนี้มีสตรีได้รับการคัดเลือก จำนวน 32 คน จาก 8 ประเภทรางวัล อาทิ นางศิลปสวย ระวีแสงสูรย์ ปลัดกรุงเทพมหานคร นางอัฌนา พรหมประยูร รองผู้อำนวยการการท่าเรือแห่งประเทศไทย ประเภทสตรีนักบริหารดีเด่น นางสาวปนัดดา วงศ์ผู้ดี ประเภทศิลปินสตรีดีเด่น นางพูนทรัพย์ สวนเมือง ตุลาพันธ์ ผู้อำนวยการมูลนิธิเพื่อการพัฒนาแรงงานและอาชีพ ประเภทสตรีองค์กรพัฒนาเอกชนดีเด่น และนางเวียงสอน ดอนแก้ว นักสื่อสารมวลชน สถานีวิทยุกระจายเสียงแห่งประเทศไทยจังหวัดแม่ฮ่องสอน ประเภทสื่อมวลชนสตรีดีเด่น นอกจากนี้ ยังมีกิจกรรมการเสวนาโดยวิทยากรที่เป็นสตรีผู้ที่เคยได้รับโล่รางวัลทำงานดีเด่นปีที่ผ่านมา และการแสดงนิทรรศการสตรีทำงานดีเด่น และการจัดแสดงผลิตภัณฑ์ของสตรีผู้ประกอบอาชีพอิสระดีเด่นด้วย